**Matteus 5a 18.5.25**

Lees Matteus 5:1-12

Geliefdes, hoe benader ‘n mens hierdie teksgedeelte?

Daar is al so baie hieroor geskryf en gesê.

Ons het verlede week die agtergrond vir hierdie preek van Jesus gegee deur te verduidelik wat dit beteken het as God mense op ŉ berg ontmoet.

Ek herhaal net weer saam met julle:  
God ontmoet sy kinders, Hy openbaar iets oor Homself veral oor sy heerlikheid, Hy versterk die verhouding met sy kinders, Hy beklemtoon sy rol as Regter en daar is elke keer ŉ sterk verwagting van gehoorsaamheid.

Die bergpredikasie is baie goed uiteengesit.

Dis nie sommer maar ŉ klompie los gedagtes waaroor Jesus praat nie.

Dit wil ook lyk asof hierdie hele preek in een sitting gelewer is.

Daar was dus nie ŉ verduideliking oor elke gedeelte en elke woord soos wat ons poog om in die volgende paar weke te doen nie.

Jesus preek die preek in die eerste plek vir sy dissipels met die verwagting dat hulle in hul lewens hierdie woorde gaan oordink en sal begin toepas, soos al sy ander leringe.

Net so ook vir die menigte mense wat saam met hulle daar sit.

Die preek begin dan met die sogenaamde Saligsprekinge, in Engels Beatitudes.

Maar hoe moet ons hierdie lys spreuke verstaan?

Byna elke spreuk kan herlei word na ŉ soortgelyke een in die Psalms of Profete.

Maar wat wel anders is, is dat Jesus ŉ eiesoortige kleur aan elke spreuk gee.

Om die waarheid te sê, hoe Hy dit hier stel maak nie regtig sin nie en klink nie soos seëninge nie.

Elke sogenaamde seën word gekoppel met iets wat totaal en al nie na ŉ seëning klink nie.

Geseënd is die armes van gees, die wat treur, die onbelangrikes, die wat honger en dors is.

Die volgende klompie klink dalk meer soos seëninge vanaf vers 7 want dit klink soos ŉ beloning vir ŉ mooi gesindheid of daad: geseënd is die wat omgee, wat rein van hart is, die vredemakers.

Maar dan kom daar weer aan die einde die gedagtes van seën in die vorm van moeilikheid, vervolging.

Die feit dat Jesus se inleiding tot sy preek so vreemd is behoort ons aandag te trek.

Hier is nou wel nie donderweer, blitse en trompette wat wys dat God sy kinders ontmoet nie, maar net die manier hoe Hy praat, herinner ons daaraan dat hierdie ook ŉ bergontmoeting is.

Wat dit verder vir ons moet laat uitstaan is dat hierdie preek inpas by die tema van Jesus se bediening.  
 Ons het dit in Matteus 4:24 gehoor: Hy het toe in die hele Galilea rondgegaan en die mense in hulle sinagoges geleer, **die evangelie van die koninkryk** verkondig en elke soort kwaal onder die volk gesond gemaak.

Jesus gaan nou ook praat oor die **Koninkryk van die hemel**, hy gaan nie net fisiese kwale genees nie, maar ook geestelike kwale.

Die eerste woord uit Jesus se mond is: *Makarioi*!

In die 83 Bybel is dit vertaal met “Geseënd”, in die 53 met “Salig”, en in Nederlands met “welgeluksalig”, waarskynlik die naaste.

Alhoewel *makarioi* definitief baie sterk met seëninge te doen het, is die bedoeling soos Jesus dit hier gebruik tog nader aan ŉ gelukwensing.

Jy sou dit gebruik wanneer jy iemand gelukwens met iets wonderlik wat gebeur het.

Dit is ŉ uitroep “Makarioi! / “Baie geluk!”

Dit maak die kombinasies van dit waaroor Jesus mense gelukwens dus nog meer vreemd!

Baie geluk, jy is arm van gees.

Baie geluk, jy treur!

Baie geluk, jy word vervolg.

Maar hoekom is dit dan belangrik?

Want dit beteken dat ons mooi moet dink voordat ons sommer net hierdie gedeelte wil toepas.

Kan hierdie ŉ lys van mooi kenmerke wees waarna ons as gelowiges moet streef?

Waarskynlik, veral omdat sommige ook in die res van die Bybel voorkom, en al hierdie kenmerke verseker by die lewe van ŉ gelowige pas.

Kom ons kyk eers op hierdie manier na die eerste paar gelukwensings.

Die ritme van Jesus se uitsprake lyk so:

1. Toewysing van die seën of gelukwensing
2. Die beskrywing van die persoon vir wie dit geld
3. Die rede of gevolg van die seën / gelukwensing

**Eerste gelukwensing: Armes van gees.**

Die spesifieke woord vir arm wat hier gebruik word is nie vir iemand wat werk en maar net-net uitkom nie, dit is eerder die woord vir ŉ bedelaar, iemand wat onder die broodlyn leef, wat hongersnood ken.

Dis iemand wat afhanklik is van ander.

Armes van gees is dus arm ten opsigte van hulle gees, hulle begryp dat hulle gees te arm is om hulself te versorg.

Alhoewel armoede nie ŉ goeie ding is nie, kan ons tog sê dat hierdie tipe eerlikheid vir volgelinge van Jesus goed is.

Ek moet weet dat my gees sonder God in hongersnood is, dat ek net van die hand na die mond leef, ek het behoefte daaraan dat God my gees sal voed en vul.

In Openbaring 3:17 kry ons ŉ voorbeeld van mense wat dit nie besef nie.  
Jesus sê dat Hy die mense van Laodisea wil uitspoeg omdat hulle lou geword het en sê: **“Ons is ryk, skatryk, en ons het niks meer nodig nie,” en julle weet nie dat julle ellendig en beklaenswaardig is nie, arm, blind en kaal.”**

Van die mense van Smirna sê Hy egter: **“Ek ken julle verdrukking en julle armoede en tog is julle ryk.” (Op. 2:9)**

Die belofte vir mense wat weet dat hulle eie gees arm is, is dat die koninkryk van die hemel aan hulle sal behoort.

Hulle sal werklik ryk wees, armes wat voor in die ry staan vir die rykdom van die koninkryk.

**Tweede gelukwensing: Die wat treur.**

Weereens is om te treur nie regtig iets om na uit te sien nie.

Alhoewel die woord spesifiek na rou smart oor dood verwys, bedoel dit ook hartseer oor persoonlike omstandighede, siekte, onreg, armoede, gebrek aan liefde en ware vriendskap ens.

Dit is hartseer oor die gebrokenheid van die wêreld en die feit dat niks in hierdie wêreld genoeg kan wees om die hartseer weg te neem nie.

Hierdie hartseer begin in my hart, neem besit van my hele liggaam en word aan my buitekant gesien.

Om te treur oor die feit dat my sonde dood in my lewe bring, omdat ek sonder die lewe wat Jesus bring, dood sal bly, is ŉ goeie kenmerk vir ŉ kind van God.

Hier is ook ŉ belofte van troos wanneer ons so treur.

Dis ŉ troos wat die gate van onvervulde behoeftes vul, wat hoop op lewe gee, maar die grootste troos die teenwoordigheid van God self.

In Openbaring 2:3-4 hoor ons iets van die vervulling van hierdie troos:

**3Toe het ek ’n harde stem van die troon af hoor sê: “Kyk, die woonplek van God is nou by die mense. Hy sal by hulle bly; hulle sal sy volke wees, en God self sal by hulle wees as hulle God. 4Hy sal al die trane van hulle oë afdroog. Die dood sal daar nie meer wees nie. Ook leed, smart en pyn sal daar nie meer wees nie.**

Dit is dus moontlik om hierdie uitsprake van gelukwensing en seën te sien as iets wat ons moet probeer nastreef en ek glo dat dit ŉ goeie gevolgtrekking kan wees.

As ons na die res van die lys kyk, weet ons, ons moet dus ook sagmoedig of nederig wees.

Die bedoeling is letterlik hulle wat onbelangrik is, wat hulself nie eerste stel nie.

ŉ Goeie toepassing uit Efesiërs 5:21 is hulle wat uit eerbied vir Christus aan ander onderdanig is, mense wat eerder onreg sal ly as om onreg te veroorsaak.

En hier is dit weer die omgekeerde waardes van dié van die wêreld as dit nie die sterkes is nie, maar die swakkes, en onbelangrikes wat die aarde sal ontvang, m.a.w. oor die aarde sal regeer.

Ons moet honger en dors om in die regte verhouding met God te leef, want net in hierdie verhouding sal ons gevul en gevoed kan word.

Ons moet daarom barmhartig wees, rein van hart en vredemakers.

Dit is alles dinge wat ons Here Jesus self ook prakties kom doen het terwyl Hy vertel het dat die Koninkryk van die hemel naby gekom het.

Die beloftes hiervan is ook heerlik: ons sal self barmhartigheid ontvang, ons sal God sien en sy kinders genoem word.

Maar dan kom die laaste twee gelukwensings wat weer vreemd op die oor val.

Baie geluk, jy word vervolg.

Baie geluk, hulle beledig jou ter wille van my!

Is dit dinge wat ek kan probeer bereik in my gehoorsaamheid en navolging van Jesus?

Dit is moeiliker om dit as deel van ŉ lys goeie kenmerke te sien nie waar nie?

En tog gebeur dit met kinders van God.

Ek vat jou nou terug na die berg toe.

Hoe verduidelik ons hierdie as die eerste woorde van Jesus se preek op die berg?

Sou ek en jy nog na die eerste 3 sogenaamde seëninge en gelukwensings bly sit het?

Dalk nog, maar wat van die laaste twee van vervolging en belediging!

Wie het nóg vervolging en onvrede nodig: die Romeine haat ons, die Joodse leiers vervolg ons, ons leef klaar op die broodlyn, ons treur want ons kinders sterf van honger of vir die weermag, ons word uitgeskel as ongeleerd en dom, nee wat, wie het so ŉ preek nodig?!

Hoekom sou die mense bly sit het?

Wat is dit in Jesus se woorde wat hulle daar hou vir die res van hierdie preek?

Miskien is dit die manier hoe Hy dit gesê het, en die bedoeling daarvan.

Die beste verduideliking wat ek gehoor het wil ek nou aan julle stel:

Sê nou net hierdie is Jesus se groete boodskap en verwelkoming aan elkeen teenwoordig hier op die berg?

Hier voor Jesus sit ŉ mengelmoes van mense, hulle kom van oral oor om na Hom te luister.

Hemel en aarde ontmoet.

Hy wat uit die hemel kom, sien die mense in die skare.

Hy sien die ou man wat sy hele lewe lank wonder hoe hy goed genoeg kan wees dat God hom sal red.

Hy sien die vrou wie vergaan onder rou smart en vernedering nadat sy die een miskraam na die ander gehad het. Haar man het haar gelos en sy voel sy is nie goed genoeg nie. Niemand sien haar nie.

Hy sien die jongman wat van die huis af weggehardloop het omdat hy nie soos sy pa ŉ lewe van geweld wou leef nie.

Hy sien die weduwee wat al jare wag vir geregtigheid in haar gemeenskap en wat haar bes doen om ander by te staan.

Hy sien die vermoënde besigheidsman wat sy invloed gebruik om vrede tussen mense te maak, al kos dit hom duur, en al kan hy dalk self alles verloor.

Vir elkeen daar op die berg en sê Jesus: **Makarioi!**

**Baie geluk en welkom**, jy wat arm van gees is, jy wat hartseer en gebroke is, jy wat onbelangrik voel, jy wat my met jou hele hart soek, jy wat onseker is en tog vrede soek, jy wat jou rein probeer hou en nog steeds vuil voel.

Baie geluk, jy wat vandag hier op die berg by my voete sit maar nie weet hoe more gaan lyk nie.

Welkom, want mense soos julle, is presies wie ek in my Koninkryk wil hê.

Ek wil hê julle moet die aarde te besit, en diep getroos te word.

Ek oormerk mense soos julle om ware regverdigheid te smaak want julle sit by die voete van die ware Regter.

Baie geluk en welkom, want die seëninge waarna die Ou Testament verwys het, het nou in julle bereik gekom.

Baie geluk, en hartlik welkom, want jy sit aan die voete van hom wat die Koninkryk van die hemel naby gebring het.

Om mee af te sluit geliefdes, is ek van mening dat, alhoewel hier tog ŉ lys van kenmerke is waarna ons kan streef, die skerp punt van Jesus se boodskap, eerder in die seëninge en die gelukwensing is as nog ŉ lys moets.

So behoort elke ontmoeting met God te wees.

Sy beloftes maak ŉ tasbare verskil, vir hier en nou en vir die toekoms omdat hy nie skroom om ons te ontmoet nie.

Vanoggend wys hy weer sy heerlikheid vir ons, Hy bevestig homself as Regter en Hy versterk sy verhouding met ons.

Met hierdie gelukwensing en seënende verwelkoming eis Hy ook gehoorsaamheid en ŉ totale nuwe manier van dink en doen.

Hoe voel jy daaroor dat Jesus Christus jou self gelukwens en welkom heet, omdat jy op die drumpel van sy Koninkryk staan?

Wees bly en verheug, Jesus sien jou, hemel en aarde ontmoet.

Die Koninkryk van die hemel het naby gekom.

Hoe lyk so ŉ Koninkryk? Daarna kyk ons in die volgende paar weke.

Amen.